Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 188/12/2202	Galanta, 6.6.2012
EEČ : 2-17-131-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec detí ml. XXXXX, nar. XXXXX a ml. XXXXX, nar. XXXXX, bytom u matky XXXXX, XXXXX, trvale bytom XXXXX, zanedbal svoju zákonnú povinnosť prispievať na výživu svojich detí, napriek tomu, že mu táto povinnosť vyplýva zo zákona o rodine, pričom rozsah vyživovacej povinnosti mu bol určený rozsudkom Okresného súdu XXXXX pod č. k. XXXXX, ktorý nadobudol právoplatnosť dňa 28.12.2001, podľa ktorého je zaviazaný prispievať na výživu detí a to na dcéru XXXXX a syna XXXXX mesačne sumou po 16,59 € na každé dieťa, ktoré výživné ja zročné vždy do 15-teho dňa toho ktorého mesiaca k rukám matky detí XXXXX, avšak si svoju vyživovaciu povinnosť v mieste svojho trvalého bydliska a všade tam, kde sa zdržiava neplnil a to od mesiaca júl roku 2010 do mesiaca marec roku 2012 vrátane, čím mu za toto obdobie vznikol dlh na výživnom v celkovej výške 696,78 €, 

lebo zanikla trestnosť činu
Odôvodnenie:
            Vyšetrovateľ Okresného riaditeľstva PZ v Galante, Odboru kriminálnej polície dňa 15.03.2012 uznesením sp. zn. XXXXX začal v  zmysle § 199 odsek 1 Trestného poriadku trestné stíhanie a súčasne podľa § 206 odsek 1 Trestného poriadku vzniesol obvinenie XXXXX pre prečin zanedbanie povinnej výživy podľa § 207 odsek 1 Trestného zákona uvedený vo výrokovej časti tohto uznesenia.
	
             Obvinený XXXXX vo svojej výpovedi dňa 27.03.2012 spáchanie skutku priznal a uviedol, že nevedel, kam má peniaze posielať, nakoľko bývalá manželka bola s deťmi v Anglicku, ale je si vedomý svojej vyživovacej povinnosti.   

	Skutkový stav je preukázaný tiež výpoveďou matky detí XXXXX zo dňa 27.03.2012 ako listinnými dôkazmi, a to: trestným oznámením, rozsudkom Okresného súdu XXXXX č.k. XXXXX, potvrdeniami o návšteve školy, poštovými poukážkami, návrhom na vykonanie exekúcie, správami a potvrdeniami ÚPSVaR, správou ÚVTOS v XXXXXj, správou ÚVTOS XXXXX I, posudkami na obvineného a výpisom z priestupkovej evidencie.
  
            Po skončení vyšetrovania bol stanovený termín konania o dohode o vine a treste na deň 25.05.2012, kedy obvinený XXXXX tunajšej prokuratúre telefonicky oznámil, že v lehote jedného týždňa predloží tunajšej prokuratúre za účelom založenia do vyšetrovacieho spisu sp. zn. XXXXX poštovú poukážku o úhrade celej dlžnej sumy výživného. Následne dňa 30.05.2012 menovaný obvinený predložil tunajšej prokuratúre predmetnú poštovú poukážku podacie číslo 65498 o úhrade dlžnej sumy výživného XXXXX  dňa 18.05.2012 v sume 364,60 Eur.   

	Podľa ustanovenia § 86 písmeno a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.	
	
	Pretože trestnosť činu s poukazom na ustanovenie § 86 písmeno a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka